Nos lenga, Papiamentu, ta un di e efectonan positivo di sklabítut na e islanan abou di Antia Hulandes. Un lenga den kual entreotro e patronchi di tono ta forma e binkulo ku Afrika. Ademas di esei e ta pone ku e poesia ritmiko, ku for di komienso di siglo binti ta wòrdu praktika den Karibe, ta haña mas forsa. E genero di poesia aki ta purba imitá e instrument di persíkushon Afrikano. Asinaki e desendientenan di e katibunan di tur dos Amerikanan tabata expresa nan doló, humiliashon y tambe nan alegria. Ehemplo di un poesia ritmiko hopi konosí ta ""E patu"" di Elis Juliana.